标题：罴说
原文
罴说 柳宗元
鹿畏貙①，貙畏虎，虎畏罴②。罴之状，被发人立，绝③有力而甚害人焉。
楚之南有猎者，能吹竹为百兽之音。寂寂持弓、矢、罂、火④而即之山。为（9）鹿鸣以感其类，伺其至，发火而射之。貙闻其鹿也，趋而至，其人恐，因为(5)虎鸣而骇之。貙走而虎至，愈恐，则又为罴，虎亦亡去。罴闻而求其类，至则人也，捽⑥捕挽裂而食之。
今夫不善内而恃外者，未有不为罴之食也。 
(选自《柳河东集》)
译文
鹿害怕貙，貙害怕虎，虎又害怕罴。罴的样子为头上披着长发，好像人—样站着，非常有力而且会严重地伤害人们。
楚国的南部有个打猎的人，能用竹笛模仿出各种野兽的叫声。他悄悄地拿着弓、箭、装火药的罐子和火种来到山上。模仿鹿的叫声来引诱鹿出来，等到鹿一出来，就用火种向它射去。貙听到了鹿的叫声，快速地跑过来了，猎人见到貙很害怕，于是就模仿虎的叫声来吓唬它。貙被吓跑了，虎听到了同类的叫声又赶来了，猎人更加惊恐，就又吹出罴的叫声来，虎又被吓跑了。这时，罴听到了就出来寻找同类，找到的却是人，罴就揪住他、搏击他、捉住他、撕裂他，最后把他吃掉了。
现在那些没有真正的本领，却专门依靠外部力量的人，没有一个不成为罴的食物的。
注释
01.选自《柳宗元诗文选注》，湖南人民出版社，1979年9月。
02.貙（chū)：一种像狐狸而形体较大的野兽。
03.罴（pí）：野兽名，样子像熊，比熊大，能直立行走，又名马熊或人熊。
04.被发：披散毛发，被 （pī），同“披”。 
05.绝：极。
06.为：模仿。
07.寂寂：清静无声。　
08.罂火：装在瓦罐中的灯火。罂：一种小口大肚的罐子。火：燃烧。
09.感：召唤，引诱。
10.伺：等候 。
11.趋：快步行走。
12.亡：逃跑。
13.而：表承接。 
14.捽（zuó）：揪住。
15.搏：搏击， 抓、扑。
16.挽：拿来。
17.害：伤害。
思想感情
这则寓言含义深刻，它有力地讽刺了社会上那些不学无术、缺少真本领的人。这种人虽然能依靠欺骗手段蒙混一时，但在紧要关头，难免原形毕露，以致害了自己。其实：现在那些没有真正本领，却专门依靠外部力量的人，没有不被罴吃掉的。
此篇寓言也暗示着对腐朽无能的封建统治者的讽刺，联系当时的历史背景来看，安史之乱以后，藩镇势力日趋膨胀，朝廷为了牵制那些跋扈的强藩，就有意识地扶植另一些节度使，企图以藩制藩。结果是甲藩未平，乙藩更强，对中央的威胁更为严重。柳宗元不赞成“以藩制藩”论，本文末句“今夫不善内而恃外者，未有不为罴之食也。”的告诫，道出本文的寓意，讥讽唐统治者不修内政、依赖外力的各种政策的弊害，隐喻朝廷如不加强中央集权的实力，而采取“以藩制藩”的错误做法，必将招致像文中猎人一样的覆灭命运。
作者介绍
柳宗元（773—819），字子厚。唐代文学家、哲学家和散文家，与韩愈，欧阳修，苏洵，苏轼，苏辙，王安石，曾巩被称为唐宋八大家。祖籍河东（今山西永济）人。汉族。代宗大历八年（773）出生于京都长安（今陕西西安）。）唐代文学家、哲学家、散文家和思想家与韩愈共同倡导唐代古文运动，并称韩柳。刘禹锡与之并称“刘柳”。王维、孟浩然、韦应物与之并称“王孟韦柳”。世称柳河东或柳柳州。
柳宗元出身于官宦家庭，少有才名，早有大志。早年为考进士，文以辞采华丽为工。贞元九年（793）中进士，十四年登博学鸿词科，授集贤殿正字。一度为蓝田尉，后入朝为官，积极参与王叔文集团政治革新，迁礼部员外郎。永贞元年（805）九月，革新失败，贬邵州刺史，十一月加贬永州（今湖南零陵）司马。元和十年（815）春回京师，又出为柳州刺史(所以称柳柳州)，政绩卓著。宪宗元和十四年十一月初八（819年11月28日）卒于柳州任所。
柳宗元一生留诗文作品达600余篇，其文的成就大于诗。骈文有近百篇，散文论说性强，笔锋犀利，讽刺辛辣，富于战斗性，游记写景状物，多所寄托。哲学著作有《天说》、《天时》、《封建论》等。柳宗元的作品由唐代刘禹锡保存下来，并编成集。有《柳河东集》。
代表作
《 酬曹侍御过象县见寄》
破额山前碧玉流，骚人遥驻木兰舟。
春风无限潇湘意，欲采苹花不自由。
《溪居》
久为簪组累，幸此南夷谪。 
闲依农圃邻，偶似山林客。 
晓耕翻露草，夜榜响溪石。 
来往不逢人，长歌楚天碧。
《江雪》 
千山鸟飞绝，万径人踪灭。 
孤舟蓑笠翁，独钓寒江雪。
注释：[蓑笠]蓑衣和笠帽。蓑衣用草或棕皮制成，笠帽用竹篾.竹叶或棕皮制成，都是雨具。
《渔翁》
渔翁夜傍西岩宿，晓汲清湘燃楚竹。 
烟销日出不见人，欸乃一声山水绿。 
回看天际下中流，岩上无心云相逐。
《始得西山宴游记》
自余为僇人，居是州。恒惴栗。时隙也，则施施而行，漫漫而游。日与其徒上高山，入深林，穷回溪，幽泉怪石，无远不到。到则披草而坐，倾壶而醉。醉则更相枕以卧，卧而梦。意有所极，梦亦同趣。觉而起，起而归。以为凡是州之山水有异态者，皆我有也，而未始知西山之怪特。 
今年九月二十八日，因坐法华西亭，望西山，始指异之。遂命仆人过湘江，缘染溪，斫榛莽，焚茅茷，穷山之高而上。攀援而登，箕踞而遨，则凡数州之土壤，皆在衽席之下。其高下之势，岈然洼然，若垤若穴，尺寸千里，攒蹙累积，莫得遁隐。萦青缭白，外与天际，四望如一。然后知是山之特立，不与培塿为类，悠悠乎与颢气俱，而莫得其涯；洋洋乎与造物者游，而不知其所穷。引觞满酌，颓然就醉，不知日之入。苍然暮色，自远而至，至无所见，而犹不欲归。心凝形式，与万化冥合。然后知吾向之未始游，游于是乎始，故为之文以志。是岁，元和四年也。 
《钻鉧潭西小丘记》
得西山后八日，寻山口西北道二百步，有得钻鉧潭。潭西二十五步，当湍而浚者为鱼梁。梁之上有丘焉，生竹树。其石之突怒偃蹇，负土而出，争为奇状者，殆不可数。其嵚然相累而下者，若牛马之饮于溪；其冲然角列而上者，若熊罴之登于山。丘之小不能一亩，可以笼而有之。问其主，曰：“唐氏之弃地，货而不售。”问其价，曰：“止四百。”余怜而售之。李深源、元克已时同游，皆大喜，出自意外。即更取器用，铲刈秽草，伐去恶木，烈火而焚之。嘉木立，美竹露。奇石显。由其中以望，则山之高，云之浮，溪之流，鸟兽之遨游，举熙熙然回巧献技，以效兹丘之下。枕席而卧，则清冷冷状与目谋，瀯瀯之声与耳谋，悠然而虚者与神谋，渊然而静者与心谋。不匝旬而得异地者二，虽古好古之士，或未能至焉。 
噫！以兹丘之胜，致之沣、镐、鄠、杜，则贵游之士争买者，日增千金而愈不可得。今弃是州也，农夫渔父过而陋之，贾四百，连岁不能售。而我与深源、克已独喜得之，是其果有遭乎！书于石，所以贺兹丘之遭也。 
《小石潭记》
从小丘西行百二十步，隔篁竹，闻水声，如鸣佩环，心乐之。伐竹取道，下见小潭，水尤清洌。全石以为底，近岸，卷石底以出,为坻，为屿，为嵁，为岩。青树翠蔓，蒙络摇缀，参差披拂。 
潭中鱼可百许头，皆若空游无所依。日光下彻，影布石上，佁然不动;俶尔远逝，往来翕忽，似与游者相乐。 
潭西南而望，斗折蛇行，明灭可见。其岸势犬牙差互，不可知其源。 
坐潭上，四面竹树环合，寂寥无人，凄神寒骨，悄怆幽邃。以其境过清，不可久居，乃记之而去。 
同游者：吴武陵，龚古，余弟宗玄。隶而从者，崔氏二小生：曰恕己，曰奉壹。
《袁家渴记》
由冉溪西南水行十里，山水之可取者五，莫若钻鉧潭。由溪口而西，陆行，可取者八九，莫若西山。由朝阳岩东南水行，至芜江，可取者三，莫若袁家渴。皆永中幽丽奇处也。 
楚越之间方言，谓水之反流为“渴”。渴上与南馆高嶂合，下与百家濑合。其中重洲小溪，澄潭浅渚，间厕曲折，平者深墨，峻者沸白。舟行若穷，忽而无际。 
有小山出水中，皆美石，上生青丛，冬夏常蔚然。其旁多岩词，其下多白砾，其树多枫柟石楠，樟柚，草则兰芷。又有奇卉，类合欢而蔓生，轇轕水石。 
每风自四山而下，振动大木，掩苒众草，纷红骇绿，蓊葧香气，冲涛旋濑，退贮溪谷，摇飃葳蕤，与时推移。其大都如此，余无以穷其状。 
永之人未尝游焉，余得之不敢专焉，出而传于世。其地主袁氏。故以名焉。 
《石渠记》
自渴西南行不能百步，得石渠，民桥其上。有泉幽幽然，其鸣乍大乍细。渠之广或咫尺，或倍尺，其长可十许步。其流抵大石，伏出其下。逾石而往，有石泓，昌蒲被之，青鲜环周。又折西行，旁陷岩石下，北堕小潭。潭幅员减百尺，清深多倏鱼。又北曲行纡余，睨若无穷，然卒入于渴。其侧皆诡石、怪木、奇卉、美箭，可列坐而庥焉。风摇其巅，韵动崖谷。视之既静，其听始远。 
予从州牧得之。揽去翳朽，决疏土石，既崇而焚，既酾酾而盈。惜其未始有传焉者，故累记其所属，遗之其人，书之其阳，俾后好事者求之得以易。 
元和七年正月八日，鷁渠至大石。十月十九日，逾石得石泓小潭，渠之美于是始穷也。 
《石涧记》
原文
石渠之事既穷，上由桥西北下土山之阴，民又桥焉。其水之大，倍石渠三之一，亘石为底，达于两涯。若床若堂，若陈筳席，若限阃奥。水平布其上，流若织文，响若操琴。揭跣而往，折竹扫陈叶，排腐木，可罗胡床十八九居之。交络之流，触激之音，皆在床下；翠羽之水，龙鳞之石，均荫其上。古之人其有乐乎此耶？后之来者有能追予之践履耶？得之日，与石渠同。
由渴而来者，先石渠，后石涧；由百家濑上而来者，先石涧，后石渠。涧之可穷者，皆出石城村东南，其间可乐者数焉。其上深山幽林逾峭险，道狭不可穷也。
译文
从石渠的桥上向西北走，一去到土山的北坡，百姓又架了一座桥。比石渠的水量大三倍。石头有的像床，有的像门堂的基石像筵席上摆满菜肴,有的像用门槛隔开的内外屋,水流像纺织物的花纹，水泉咚响声像是弹琴声,赤脚而往，折竹箭，扫陈叶，排腐木，清出一块可排十八九张交椅的空地。交织的流水，指激撞的水声,皆在床下；像翠鸟羽毛般的树木，像鱼龙麟甲般的石块，都遮蔽在交椅之上。古时候的人有谁曾在这里找到这种快乐的吗？以后的人，有谁能追随我的足迹来此吗？到石涧的日子，与石渠相同。
从袁家渴来的人，先到石渠后到石涧；从百家濑上山到这里的人，先到石涧后到石渠。石涧的源头，在石城村的东南，路中间可以游览的地方还有好几个。那上面的深山老林更加险峻，道路狭窄不能走到尽头。
《小石城山记》
自西山道口径北逾黄茅岭而下，有二道：其一西出，寻之无所得；其一少北而东，不过四十丈，土断二川分，有积石横当其垠。其上为睥睨梁欐之形；其旁出堡坞，有若门焉，窥之正黑，投以小石，洞然有水声，其响之激越，良久乃已。环之可上，望甚远。无土壤而生嘉树美箭，益奇而坚，奇疏数偃仰，类智者所施也。 
噫！吾疑造物者之有无久矣，及是，愈以为诚有。又怪其不为之中州而列是夷狄，更千百年不得一售其伎，是固劳而无用，神者倘不宜如是，则其果无乎？或曰：以慰夫贤而辱于此者。或曰：其气之灵，不为伟人而独为是物，故楚之南少人而多石。是二者余未信之。
《捕蛇者说》
永州之野产异蛇，黑质而白章；触草木，尽死；以啮人，无御之者。然得而腊之以为饵，可以已大风、挛踠、瘘，疠，去死肌，杀三虫。其始，太医以王命聚之，岁赋其二，募有能捕之者，当其租入。永之人争奔走焉。
有蒋氏者，专其利三世矣。问之，则曰：“吾祖死于是，吾父死于是。今吾嗣为之十二年，几死者数矣。”言之，貎若甚戚者。 
余悲之，且曰：“若毒之乎？余将告于莅事者，更若役，复若赋，则何如？” 
蒋氏大戚，汪然涕曰：“君将哀而生之乎？则吾斯役之不幸，未若复吾赋不幸之甚也。向吾不为斯役，则久已病矣。自吾氏三世居是乡，积于今六十岁矣，而乡邻之生日蹙，殚其地之出，竭其庐之入，号呼而转徙，饥渴而顿踣，触风雨，犯寒暑，呼嘘毒疠，往往而死者相藉也。曩与吾祖居者，今其室十无一焉；与吾父居者，今其室十无二三焉；与吾居十二年者，今其室十无四五焉。非死则徙尔。而吾以捕蛇独存。悍吏之来吾乡，叫嚣乎东西，隳突乎南北，哗然而骇者，虽鸡狗不得宁焉。吾恂恂而起，视其缶，而吾蛇尚存，则弛然而卧。谨食之，时而献焉。退而甘食其土之有，以尽吾齿。盖一岁之犯死者二焉；其余，则熙熙而乐。岂若吾乡邻之旦旦有是哉！今虽死乎此，比吾乡邻之死则已后矣，又安敢毒耶？” 
余闻而愈悲。孔子曰：“苛政猛于虎也。”吾尝疑乎是，今以蒋氏观之，犹信。呜呼！孰知赋敛之毒有甚是蛇者乎！故为之说，以俟夫观人风者得焉。
《永某氏之鼠》
永有某氏者，畏日，拘忌异甚。以为己生岁直子，鼠，子神也，因爱鼠，不畜猫犬，禁僮勿击鼠。仓廪庖厨，悉以恣鼠不问。 
由是鼠相告，皆来某氏，饱食而无祸。某氏室无完器，椸无完衣，饮食大率鼠之余也。昼累累与人兼行，夜则窃啮斗暴，其声万状，不可以寝，终不厌。 
数岁，某氏徙居他州。后人来居，鼠为态如故。其人曰：“是阴类恶物也，盗暴尤甚，且何以至是乎哉？”假五六猫，阖门，撤瓦灌穴，购僮罗捕之。杀鼠如丘，弃之隐处，臭（上自下死）数月乃已。 
呜呼！彼以其饱食无祸为可恒也哉！
《临江之麋》
临江之人，畋得麋麑，畜之。入门，群犬垂涎，扬尾皆来，其人怒怛之自是日抱就犬，习示之，稍使与之戏。积久，犬皆如人意。麋麑稍大，忘己之麋也，以为犬良我友，抵触偃仆益狎。犬畏主人，与之俯仰甚善。然时啖其舌。
三年，麋出门，见外犬在道甚众，走欲与为戏。外犬见而喜且怒，共杀食之，狼藉道上。麋致死不悟。
《黔之驴》
黔无驴，有好事者船载以入.至则无可用，放之山下。虎见之，庞然大物也，以为神.蔽林间窥之,稍出近之，慭慭然，莫相知。
他日，驴一鸣，虎大骇,远遁,以为且噬己也，甚恐。然往来视之，觉无异能者。益习其声，又近出前后，终不敢搏。稍近益狎,荡倚冲冒,驴不胜怒，蹄之。虎因喜，计之曰：“技止此耳！”因跳踉大喊.断其喉，尽其肉，乃去。
《种树郭橐驼传》
郭橐驼，不知始何名，病偻，隆然伏行，有类橐驼者，故乡人号之“驼”。驼闻之，曰：“甚善，名我固当。”因舍其名，亦自谓橐驼云。
其乡曰丰乐乡，在长安西。驼业种树，凡长安豪家富人为观游及卖果者，皆争迎取养。视驼所种树，或迁徙，无不活，且硕茂，早实以蕃。他植者虽窥伺效慕，莫能如也。
有问之，对曰；“橐驼非能使木寿且孳也，能顺木之天，以致其性焉尔。凡植木之性，其本欲舒，其培欲平，其土欲故，其筑欲密。既然已，勿动勿虑，去不复顾。其莳也若子，其置也若弃，则其天者全而其性得矣。故吾不害其长而已，非有能硕茂之也；不抑耗其实而已，非有能早而蕃之也。他植者则不然，根拳而土易，其培之也，若不过焉则不及。苟有能反是者，则又爱之太恩，忧之太勤，旦视而暮抚，已去而复顾，甚者爪其肤以验其生枯，摇其本以观其疏密，而木之性日以离矣。虽曰爱之，其实害之；虽曰忧之，其实仇之。故不我若也。吾又何能为哉！”
问者曰：“以子之道，移之官理，可乎？”驼曰：“我知种树而已，官理，非吾业也。然吾居乡，见长人者好烦其令，若甚怜焉，而卒以祸。旦暮吏来而呼曰：‘官命促尔耕，勖尔植，督尔获，早缫而绪，早织而缕，字而幼孩，遂而鸡豚。’鸣鼓而聚之，击木而召之。吾小人辍飧饔以劳吏者，且不得暇，又何以蕃吾生而安吾性耶？故病且怠。若是，则与吾业者其亦有类乎？”
问者曰：“嘻，不亦善夫！吾问养树，得养人术。”传其事以为官戒。
《哀溺文序》
原文：永之氓咸善游。一日，水暴甚，有五六氓乘小船绝湘水。中济，船破，皆游。其一氓尽力而不能寻常。其侣曰：“汝善游最也，今何后为？”曰：“吾腰千钱，重，是以后。”曰：“何不去之？”不应，摇其首。有顷，益怠。已济者立岸上，呼且号曰：“汝愚之甚，蔽之甚，身且死，何以货为？”又摇其首，遂溺死。吾哀之。且若是，得不有大货之溺大氓者乎？于是作《哀溺》。
译文：永州的百姓都善于游泳。一天，河水突然上涨，有五、六个人乘着小船渡湘江。渡到江中时，船破了，都游起泳来。其中一个人尽力游泳但仍然游不了好远。他的同伴们说：“你最会游泳，现在为什么落在后面？”他说：“我腰上缠着一千文钱，很重，所以落后了。”同伴们说：“为什么不丢掉它呢？”他不回答，摇摇他的头。一会儿，他更加疲困了。已经游过河的人站在岸上，又呼又叫：“你愚蠢到了极点，蒙味到了极点，自己快淹死了，还要钱财干什么呢？”他又摇摇他的头。于是淹死了。我对此感到十分悲哀。如果像这样，难道不会有大利淹死大人物的事情吗？于是写下了《哀溺》。
启示
现在那些没有真正本领，却专门依靠外部力量的人，没有不害了自己的。
1.这则寓言故事说的是：一个猎人没有过硬的本领，却怀着侥幸的心理，依靠华而不实的手段，是不能获得成功的，甚至会导致灭顶之灾。
2.寓意：下棋至少要看三步；处理事情时，也要多想几种后果。如果只有一种准备，一旦出现新的情况，就没有办法应付了。